Ulla Tørnæs (V), 1999-10-07:
Der var sådan set mange ting i statsministerens tale her, som jeg kunne have lyst til at kommentere, men tiden taget i betragtning vil jeg nøjes med blot at hæfte mig ved én ting, som statsministeren sagde, og det var påstanden om, at Venstres forslag på sygehusområdet medfører egenbetaling.
Venstre ønsker et frit valg af sygehus uanset tegnebogens størrelse.
Vi mener altså ikke, at det skal være forbeholdt velhavende socialdemokratiske folketingsmedlemmer eller europaparlamentsmedlemmer at springe ventelisten over og blive behandlet på et privathospital. Nej, det skal også gælde eller omfatte alle danske borgere i samfundet.
Venstres forslag medfører ikke nogen egenbetaling.
Så vil jeg gerne her til slut komme med et par kommentarer til de to forslag til vedtagelse, og jeg vil gerne sige, at Venstre sådan set kan støtte begge de fremsatte forslag.
Hr. Frank Aaens forslag er faktisk stort set ordret det, som jeg var inde på i debatten tidligere på dagen, så det vil Venstre i og for sig godt kunne støtte. Ligeså kan vi støtte det forslag til vedtagelse, der er fremsat af SF, CD og regeringspartierne.
Det svarer meget godt til Venstres politik.
Vi er imod de mange tåbelige eksempler, der er kommet på, hvordan regeringen har valgt at udmønte den lovgivning, vi i fællesskab vedtog sidste år, den lovgivning, som har ført til, at mange er blevet udsat for en tåbelig aktivering.
Vi er helt enige i, at aktiveringsindsatsen skal forbedres, og at aktiveringsindsatsens formål naturligvis er, at den skal være langt mere målrettet, og at den skal føre frem til job på det ordinære arbejdsmarked.
Jeg vil gerne her komme med et par konkrete forslag til, hvad det så netop er, vi lægger vægt på, når vi skal diskutere en forbedring af kvaliteten i indsatsen over for de ledige:
Vi ønsker i Venstre at udlicitere dele af arbejdsformidlingens opgaver.
Man kunne f.eks. sagtens udlicitere hele delen af jobformidlingen, de opgaver, som arbejdsformidlingen har omkring formidlingen af job.
Det kunne man sagtens udlicitere.
Og dernæst ønsker vi i langt højere grad at anvende privat jobtræning i forbindelse med aktivering frem for kurser og aktivering i den offentlige sektor.
Derudover synes vi ligesom landets økonomiminister, at det ville være en glimrende idé, når vi taler om den kommunale aktivering, at udlicitere også den del af aktiveringsindsatsen.
Så vil jeg også gerne her til slut fremhæve, at vi i Venstre er kommet med et forslag til en førtidspensionsreform, og vi håber, at det forslag til vedtagelse, som nu bliver vedtaget her i aften, kan være det, der kan være startskuddet til, at vi får sat alvor bag al snakken om en reform af førtidspensionen.
Og i den sammenhæng vil vi for det første lægge vægt på, at tilgangen til førtidspensionen begrænses.
Dernæst mener vi, at der bør være mulighed for, at man i tilknytning til et deltidsjob skal kunne få en førtidspension.
Vi tror på, at mange af de mennesker, som i dag er på førtidspension, rent faktisk har en stor ressource, og den kunne vi lige så godt anvende på arbejdsmarkedet.
Derudover vil jeg også gerne understrege, at vi fra Venstres side i forbindelse med vores finanslovoplæg har valgt at afsætte 50 mio. kr. til hjemløse, og det håber vi også på er noget af det, som vil være til debat, når vi skal tale om de udstødte og de marginaliserede.